ΑΤΟΜΙΚΗ ΕΡΓΑΣΙΑ ΣΤΟ ΜΑΘΗΜΑ ΨΗΦΙΑΚΕΣ ΒΙΒΛΙΟΘΗΚΕΣ 
ΣΤ΄ΕΞΑΜΗΝΟΥ

ΠΡΟΤΑΣΗ ΔΗΜΙΟΥΡΓΙΑΣ ΨΗΦΙΑΚΗΣ ΒΙΒΛΙΟΘΗΚΗΣ ΣΤΗΝ ΔΗΜΟΤΙΚΗ ΒΙΒΛΙΟΘΗΚΗ ΘΕΣΣΑΛΟΝΙΚΗΣ

ΑΝΤΑΒΑΛΟΓΛΟΥ ΔΕΣΠΟΙΝΑ
Β00023
Η΄ΕΞΑΜΗΝΟ 

 

ΠΡΟΤΑΣΗ ΔΗΜΙΟΥΡΓΙΑΣ ΨΗΦΙΑΚΗΣ ΒΙΒΛΙΟΘΗΚΗΣ ΣΤΗΝ ΔΗΜΟΤΙΚΗ ΒΙΒΛΙΟΘΗΚΗ ΘΕΣΣΑΛΟΝΙΚΗΣ

	Είναι πλέον γεγονός το ότι η τεχνολογία αποτελεί αναπόσπαστο μέρος της ζωής μας αλλά και ότι εξελίσσεται καθημερινά. Η τεχνολογία έχει εισέλθει και στον τομέα της γνώσης βοηθώντας ουσιαστικά φορείς που σκοπό έχουν την διάδοση της, όπως για παράδειγμα τις βιβλιοθήκες.
	Η δημιουργία λοιπόν μιας ψηφιακής βιβλιοθήκης κρίνεται απαραίτητη στις μέρες μας, όχι για να θεωρηθούμε σύγχρονοι αλλά για να εξυπηρετήσουμε το κοινό της βιβλιοθήκης και τους εργαζόμενους σε αυτή.
	Η Δημοτική Βιβλιοθήκη της Θεσσαλονίκης εξυπηρετεί ένα πολυάριθμο κοινό. Οι χρήστες της έχουν διαφορετικές ανάγκες, άρα και διαφορετικές απαιτήσεις. Ακόμη και τα τεκμήρια που διαθέτει η βιβλιοθήκη καλύπτουν ένα μεγάλο θεματικό εύρος. 
	Με την ίδρυση της ψηφιακής βιβλιοθήκης θα υπάρχει η δυνατότητα πρόσβασης στο ψηφιοποιημένο υλικό στους απομακρυσμένους χρήστες, στους ίδιους τους τακτικούς χρήστες αλλά και στο προσωπικό. Πέρα από το θέμα της πρόσβασης, προκύπτει και το γεγονός της δυνατότητας συνεργασίας με μεγαλύτερους φορείς και βέβαια της περαιτέρω βελτίωσης της βιβλιοθήκης. Άρα περισσότεροι τρόποι αναζήτησης και περισσότερες πιθανότητες εύρεσης της ζητούμενης πληροφορίας.
	Το ψηφιοποιημένο υλικό που αναφέρθηκε πιο πάνω θα είναι ουσιαστικά ότι ακριβώς έχει η ίδια η βιβλιοθήκη δηλαδή βιβλία, περιοδικά, CD-ROM, εφημερίδες αλλά ψηφιοποιημένα. Βέβαια επειδή μπορεί να υπάρχουν τεκμήρια τα οποία χρησιμοποιούνται λίγο ή και καθόλου ίσως να πρέπει να γίνει κάποια επιλογή των τεκμηρίων που θα ψηφιοποιηθούν.
	Με την ψηφιοποίηση της Δημοτικής Βιβλιοθήκης οι χρήστες και το προσωπικό θα έχουν την δυνατότητα πρόσβασης στην βιβλιοθήκη από οποιονδήποτε υπολογιστή του δικτύου, θα μπορούν να επιλέγουν το υλικό το οποίο αναζητούν, να ορίζουν την θεματική του περιοχή και να χρησιμοποιούν μηχανές αναζήτησης. Εάν η ψηφιακή βιβλιοθήκη συνεργάζεται με άλλους φορείς θα υπάρχει και δυνατότητα παραπομπής σε αυτούς αν μπορούν να βοηθήσουν στην αναζήτηση που θα γίνεται την συγκεκριμένη στιγμή.
	Η διαδικασία της ψηφιοποίησης μιας βιβλιοθήκης δεν είναι κάτι που επιχειρείται συχνά στην Ελλάδα (τουλάχιστον όχι ακόμη) για τον λόγο αυτό μπορεί να υπάρξουν προβλήματα τα οποία όμως θα πρέπει να αντιμετωπιστούν αν θεωρούμε ότι η ψηφιοποίηση της Δημοτικής βιβλιοθήκης της Θεσσαλονίκης θα εξυπηρετήσει πραγματικές ανάγκες των χρηστών της.
	Κατ΄ αρχάς η ανεύρεση οικονομικών πόρων ίσως να είναι δύσκολη. Υπολογίζοντας όμως την χρησιμότητα μιας ψηφιακής βιβλιοθήκης αλλά και το ότι ο κόσμος σήμερα είναι πολύ δεκτικός απέναντι στις νέες τεχνολογίες, μπορεί να ξεπεραστεί το πρόβλημα της χρηματοδότησης.
	Η βιβλιοθήκη μας δεν απευθύνεται μόνο σε έμπειρους χρήστες αλλά και σε χρήστες οι οποίοι για πολλούς λόγους μπορεί να μην γνωρίζουν να χρησιμοποιούν ή και να εκμεταλλεύονται πλήρως όλες τις δυνατότητες μιας ψηφιακής βιβλιοθήκης. Για τον λόγο αυτό θα πρέπει να προβλεφθεί απαραίτητα η ύπαρξη εργαλείων τα οποία θα βοηθούν στην εκμάθηση και στην λειτουργία της ψηφιακής βιβλιοθήκης, ώστε να παρέχονται όλες οι δυνατότητες στους χρήστες.
	Ένα ακόμη πρόβλημα που μπορεί να υπάρξει είναι αυτό της τεχνικής υποστήριξης για την ψηφιοποίηση των τεκμηρίων αλλά και του ίδιου του λογισμικού που θα χρησιμοποιηθεί.
	Παρά τα προβλήματα (τα οποία μπορούν να προβλεφθούν και ως ένα σημείο να λυθούν) η δημιουργία ψηφιακής βιβλιοθήκης είναι απαραίτητη. Όλο και περισσότεροι άνθρωποι αναζητούν πληροφορίες και δεδομένα τα οποία οι βιβλιοθήκες μπορούν να τους τα δώσουν ακόμη και από μακριά. 
	Η Δημοτική Βιβλιοθήκη Θεσσαλονίκης έχει έναν μεγάλο αριθμό χρηστών και ένα μεγάλο θεματικό εύρος να διαθέσει σε αυτούς. Ακόμη περισσότεροι μπορεί να είναι αυτοί που είναι μακριά ή που δεν έχουν την δυνατότητα να έρθουν στον χώρο της βιβλιοθήκης. Ακριβώς λοιπόν επειδή ο κάθε άνθρωπος έχει δικαίωμα πρόσβασης στην πληροφορία προτείνω την δημιουργία ψηφιακής βιβλιοθήκης της Δημοτικής βιβλιοθήκης Θεσσαλονίκης.